**INFORMATÍVNE KONSOLIDOVANÉ ZNENIE**

**ZÁKON**

**č. 461/2003 Z. z.**

z 30. októbra 2003

**o sociálnom poistení**

Národná rada Slovenskej republiky sa uzniesla na tomto zákone:

...

**§ 30**

**Všeobecné podmienky nároku na nemocenské dávky zamestnanca**

Zamestnanec má nárok na nemocenskú dávku, ak

a) splnil podmienky ustanovené na vznik nároku na nemocenskú dávku počas trvania nemocenského poistenia alebo po jeho zániku v ochrannej lehote a

b) nemá príjem, ktorý sa považuje za vymeriavací základ podľa § 138 ods. 1, okrem príjmu, ktorý sa poskytuje

1. z iného dôvodu, než za vykonanú prácu, za obdobie trvania dôvodu na poskytnutie nemocenskej dávky uvedeného v § 33 ods. 1, § 39 ods. 1, § 48 ods. 1 alebo § 49 ods. 1, alebo
2. za výkon práce profesionálneho náhradného rodiča podľa osobitného predpisu,49) za obdobie trvania dôvodu na poskytnutie nemocenskej dávky uvedeného v § 48 ods. 1 alebo § 49 ods. 1.

...

**§ 128**

**Platitelia poistného na sociálne poistenie**

...

(2) Štát platí poistné na starobné poistenie, invalidné poistenie a poistné do rezervného fondu solidarity za fyzické osoby uvedené v § 15 ods. 1 písm. c) až e), g) až i) a za fyzickú osobu uvedenú v § 15 ods. 1 písm. a) a b) v období, v ktorom sa jej poskytuje materské. Štát neplatí poistné na starobné poistenie, invalidné poistenie a poistné do rezervného fondu solidarity za fyzickú osobu uvedenú v § 15 ods. 1 písm. a) v období, v ktorom sa jej poskytuje materské z právneho vzťahu profesionálneho náhradného rodiča podľa osobitného predpisu,49) ak má v tomto období príjem za výkon práce profesionálneho náhradného rodiča.

...

**§ 140**

**Vylúčenie povinnosti platiť poistné**

(1) Zamestnanec nie je povinný platiť poistné na nemocenské poistenie, poistné na dôchodkové poistenie a poistné na poistenie v nezamestnanosti

a) od jeho uznania za dočasne práceneschopného do skončenia dočasnej pracovnej neschopnosti, najdlhšie do uplynutia 52 týždňov trvania dočasnej pracovnej neschopnosti,

b) v období, v ktorom mu trvá nárok na výplatu materského, alebo by mu trval nárok na materské, ak nárok na materské nevznikol z dôvodu nesplnenia podmienky získania najmenej 270 dní nemocenského poistenia podľa § 48 ods. 1 alebo § 49 ods. 1; to neplatí, ak ide o profesionálneho náhradného rodiča podľa osobitného predpisu,49) ak má v tomto období príjem za výkon práce profesionálneho náhradného rodiča,

c) od prvého dňa potreby osobného a celodenného ošetrovania fyzickej osoby uvedenej v § 39 ods. 1 písm. a) prvom bode alebo potreby osobnej a celodennej starostlivosti o dieťa uvedené v § 39 ods. 1 písm. b) do skončenia potreby tohto ošetrovania alebo tejto starostlivosti, najdlhšie do 14. dňa potreby tohto ošetrovania alebo tejto starostlivosti,

d) od prvého dňa osobného a celodenného ošetrovania fyzickej osoby uvedenej v § 39 ods. 1 písm. a) druhom bode do skončenia tohto ošetrovania, najdlhšie do 90. dňa tohto ošetrovania,

e) v období, počas ktorého má nárok na výplatu rehabilitačného alebo rekvalifikačného,

f) v období, počas ktorého má ospravedlnenú neprítomnosť v práci z dôvodu jeho účasti na štrajku.

...